Document ID: 32011D0308

SKLEP SVETA
z dne 19. maja 2011
o smernicah za politike zaposlovanja držav članic
(2011/308/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 148(2) Pogodbe,
ob upoštevanju predloga Evropske komisije,
ob upoštevanju mnenja Evropskega parlamenta (1),
ob upoštevanju mnenja Evropskega ekonomsko-socialnega odbora (2),
ob upoštevanju mnenja Odbora regij,
ob upoštevanju mnenja Odbora za zaposlovanje,
ob upoštevanju naslednjega:
(1)
V členu 145 Pogodbe o delovanju Evropske unije (PDEU) je določeno, da si države članice in Unija prizadevajo za razvoj usklajene strategije zaposlovanja in zlasti za spodbujanje kvalificirane, usposobljene in prilagodljive delovne sile kot tudi trgov dela, ki se odzivajo na gospodarske spremembe, z namenom, da bi dosegle cilje iz člena 3 Pogodbe o Evropski uniji.
(2)
„Strategija Evropa 2020“, ki jo je predlagala Komisija, Uniji omogoča, da svoje gospodarstvo usmerja k pametni, trajnostni in vključujoči rasti, ki jo bo spremljala visoka stopnja zaposlenosti, produktivnosti in socialne kohezije. Svet je 13. julija 2010 sprejel Priporočilo o širših smernicah ekonomskih politik držav članic in Unije (3). Po tem je Svet dne 21. oktobra 2010 sprejel Sklep 2010/707/EU o smernicah za politike zaposlovanja držav članic (4) (v nadaljnjem besedilu: smernice za zaposlovanje). Navedene smernice skupaj prestavljajo integrirane smernice za izvajanje Strategije Evropa 2020. Pet krovnih ciljev, navedenih v okviru ustreznih skupnih smernic, predstavlja skupne cilje, ki vodijo ukrepanje držav članic ob upoštevanju njihovih izhodiščnih položajev in nacionalnih okoliščin in tudi vodijo ukrepe Unije. Evropska strategija zaposlovanja ima vodilno vlogo pri uveljavitvi ciljev zaposlovanja in trgov dela iz Strategije Evropa 2020.
(3)
Te integrirane smernice so usklajene s sklepi Evropskega sveta z dne 17. junija 2010. Te integrirane smernice dajejo natančna navodila državam članicam za oblikovanje nacionalnih programov reform in izvajanje reform, pri čemer upoštevajo njihovo medsebojno povezanost ter v skladu s Paktom za stabilnost in rast. Smernice za zaposlovanje bi morale biti podlaga za vsa priporočila, pripravljena za posamezne države, ki jih lahko Svet naslovi na države članice v skladu s členom 148(4) PDEU, hkrati s priporočili, pripravljenimi za posamezne države, ki so naslovljena na države članice v skladu s členom 121(4) PDEU. Smernice za zaposlovanje bi morale biti tudi podlaga za pripravo skupnega poročila o zaposlovanju, ki ga Svet in Komisija vsako leto pošljeta Evropskemu svetu.
(4)
Pregled osnutkov nacionalnih programov reform držav članic iz Skupnega poročila o zaposlovanju, ki ga je Svet sprejel dne 7. marca 2011, kaže, da si morajo države članice še naprej po najboljših močeh prizadevati za obravnavo naslednjih prednostnih področij: povečanje udeležbe na trgu dela in zmanjšanje strukturne brezposelnosti, razvoj kvalificirane delovne sile, ki ustreza potrebam trga dela, ter spodbujanje oblikovanja kakovostnih delovnih mest in vseživljenjskega učenja, izboljšanje uspešnosti izobraževalnih sistemov in sistemov usposabljanja na vseh ravneh ter spodbujanje vključevanja v terciarno izobraževanje, socialnega vključevanja in boja proti revščini.
(5)
Smernice za zaposlovanje, sprejete leta 2010, bi morale ostati nespremenjene do leta 2014, da bi se lahko osredotočili na njihovo izvajanje. V letih, ki sledijo in do konca leta 2014, bi moralo biti posodabljanje navedenih smernic strogo omejeno.
(6)
Države članice bi morale pri izvajanju smernic za zaposlovanje preučiti možnosti uporabe Evropskega socialnega sklada -
SPREJEL NASLEDNJI SKLEP:
Člen 1
Države članice v svojih politikah zaposlovanja tudi za leto 2011 upoštevajo Smernice za politike zaposlovanja držav članic, kot so določene v Prilogi k Sklepu 2010/707/EU.
Člen 2
Ta sklep je naslovljen na države članice.
V Bruslju, 19. maja 2011

Labels: 0
4
9
15